Predkladacia správa


Prednostu krajského pozemkového úradu vymenúva a odvoláva, podľa § 5 ods. 9 zákona č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a o zmene niektorých zákonov v platnom znení, vláda Slovenskej republiky na návrh ministra pôdohospodárstva Slovenskej republiky.
V súlade s citovaným zákonom minister pôdohospodárstva, životného prostredia a regionálneho rozvoja Slovenskej republiky predkladá návrh na odvolanie prednostu Krajského pozemkového úradu v Trenčíne a súčasne predkladá  návrh na vymenovanie prednostu Krajského pozemkového úradu v Trenčíne.

Podľa § 57 ods. 2 zákona č. 326/2005 Z. z. o lesoch v znení neskorších predpisov krajský lesný úrad riadi a za jeho činnosť zodpovedá prednosta, ktorého vymenúva a odvoláva vláda Slovenskej republiky na návrh ministra pôdohospodárstva Slovenskej republiky.
Na základe  citovaného zákona minister pôdohospodárstva, životného prostredia a regionálneho rozvoja Slovenskej republiky predkladá návrh na odvolanie prednostu Krajského lesného úradu v Nitre a návrh na vymenovanie prednostu Krajského lesného úradu v Nitre.
V záujme zabezpečenia  odbornosti a transparentnosti pri obsadzovaní funkcií prednostov v rezorte pôdohospodárstva, životného prostredia a regionálneho rozvoja sa pri výbere kandidátov postupovalo podľa kritérií, ktoré vláda Slovenskej republiky prerokovala a vzala na vedomie 08. 09. 2010.
Platové náležitosti vymenovaným prednostom určí podľa § 108 zákona č. 400/2009 Z. z. o štátnej službe a o zmene a doplnení niektorých zákonov v znení zákona č. 151/2010 Z. z. minister pôdohospodárstva, životného prostredia a regionálneho rozvoja Slovenskej republiky.

Podľa § 9 zákona č. 211/2000 Z. z. o slobodnom prístupe k informáciám sa navrhuje nezverejňovať údaje uvedené v životopisoch kandidátov.

Materiál, vzhľadom na jeho charakter, nebol predložený na medzirezortné pripomienkové konanie a nemá finančný, ekonomický, environmentálny vplyv, vplyv na zamestnanosť a na podnikateľské prostredie. 

